Α.Σ. Παπάγου

Ο Αθλητικός Σύλλογος Παπάγου είναι ελληνικό αθλητικό σωματείο που δραστηριοποιείται στην περιοχή του Παπάγου, στην Αθήνα, όπου και βρίσκεται η έδρα του. Επίσημο έτος ίδρυσής του είναι το 1966 και αγωνίζεται με χρώματα το μπλε και το λευκό. Έχει σήμα τον Κεραυνό, το οποίο προέρχεται από το ανεπίσημο σωματείο της Θυέλλας που δραστηριοποιείτο στην περιοχή και με το οποίο συγχωνεύτηκε κατά το έτος ίδρυσής του. Ο σύλλογος διατηρεί τμήματα ποδοσφαίρου, καλαθοσφαίρισης, πετοσφαίρισης, αντισφαίρισης και σκακιού.

Τμήμα ποδοσφαίρου ανδρών 

Ο σύλλογος διαθέτει ανδρικό, εφηβικό, παιδικό, παμπαιδικό τμήμα καθώς και ακαδημίες μικρών ηλικιών. Φυσική του έδρα αποτελεί το Γήπεδο Ποδοσφαίρου του Παπάγου, το οποίο είναι χωμάτινο με λυόμενες εξέδρες. Στο γήπεδο αυτό, που είναι από τα τελευταία γήπεδα της Αθήνας που παραμένουν χωμάτινα, στεγάζονται όλα τα τμήματα πλην του ανδρικού. Το ανδρικό τμήμα χρησιμοποιεί ως έδρα το γήπεδο του Χολαργού Β', το οποίο διαθέτει συνθετικό χλοοτάπητα.

Κατά την αγωνιστική περίοδο 2010-11, συμμετείχε στο Πρωτάθλημα της Β' Κατηγορίας Ανδρών της Ε.Π.Σ. Αθηνών. Στην τελική κατάταξη κατετάγη 5ος έχοντας συγκεντρώσει 45 βαθμούς.  Τη σεζόν 2011-12 πανηγύρισε την άνοδο στην Α' Κατηγορία κατακτώντας τη 2η θέση υπό την καθοδήγηση του Κώστα Ζαμπέτα. Τη σεζόν 2012-13 δεν καταφέρνει να παραμείνει στην Α' για ένα βαθμό τερματίζοντας στην 13η θέση με 32 βαθμούς, εξ αιτίας και της κατάργησης της Δ΄ Εθνικής και της συνακόλουθης μαζικής αναδιάρθρωσης του ερασιτεχνικού ποδοσφαίρου. Στην επιστροφή της στη Β' κατηγορία η ομάδα για τη σεζόν 2013-14, υπό την καθοδήγηση του Γιάννη Ντόκου, αναδιοργανώνεται και τερματίζει στην 6η θέση με 44 βαθμούς, ενώ την επόμενη σεζόν (2014-15) χάνει στο νήμα την άνοδο τερματίζοντας στην 3η θέση με 63 βαθμούς, μόλις 3 βαθμούς λιγότερους από την Ένωση Βοτανικού, έχοντας την καλύτερη επίθεση του πρωταθλήματος. Η άνοδος τελικά ήρθε την επόμενη αγωνιστική περίοδο (2015-16) με την ομάδα του Παπάγου να κατακτά το πρωτάθλημα στον 2ο όμιλο της Β΄κατηγορίας συγκεντρώνοντας 64 βαθμούς με τον Γιάννη Σιλεβίστα στον πάγκο. Τη σεζόν 2016-17 ο Παπάγος συμμετείχε στον 1ο όμιλο της Α' Κατηγορίας της ΕΠΣΑ σημειώνοντας πολύ αξιόλογη πορεία και τερματίζοντας τελικά στην 6η θέση με 50 βαθμούς με τον Γιάννη Σιλεβίστα στον πάγκο. Το καλοκαίρι του 2017 η διοίκηση του Παπάγου με επικεφαλής τον Χαράλαμπο Γουσέτη παίρνει την δύσκολη απόφαση να μην δηλώσει συμμετοχή η ομάδα στην Α' κατηγορία για τη σεζόν 2017-18, αλλά να συμμετέχει στη Β' κατηγορία της Αθήνας. Η ομάδα σχεδιάζεται ξανά από την αρχή, με πρωτεργάτη τον Γιάννη Ντόκο που επιστρέφει στον πάγκο της ομάδας και έναν κορμό 6-7 παιχτών που παραμένουν στην ομάδα και τη στηρίζουν στα δύσκολα. Ο Παπάγος δεν ξεκινάει καλά τη σεζόν 2017-18, αλλά στη συνέχεια κάνει πορεία πρωταθλητισμού καταφέρνοντας να τερματίσει στην 6η θέση του 3ου ομίλου της Β' ΕΠΣΑ συγκεντρώνοντας 50 βαθμούς. Η επόμενη σεζόν (2018-19) βρίσκει την ομάδα έτοιμη να διεκδικήσει την άνοδο όπως και έγινε. Η ομάδα υπό την καθοδήγηση του Γιάννη Ντόκου παίρνει σχετικά εύκολα το πρωτάθλημα στον 1ο όμιλο της Β' ΕΠΣΑ, συγκεντρώνοντας 59 βαθμούς και διαθέτοντας την καλύτερη άμυνα. Ο Παπάγος τη φετινή σεζόν (2019-20) συμμετέχει στον 2ο όμιλο της Α κατηγορίας της ΕΠΣΑ.

Τμήμα καλαθοσφαίρισης ανδρών 

Στα μέσα της δεκαετίας του 1970 συγκροτήθηκε η πρώτη ομάδα καλαθοσφαίρισης του Παπάγου υπό τη φροντίδα των προπονητών Κώστα Μπογατσιώτη αρχικά και στη συνέχεια του Κώστα Διαμαντόπουλου. Την περίοδο 1976-77 μαρτυράται η πρώτη παρουσία της ομάδας στο Κύπελλο Ελλάδος. Τα επόμενα χρόνια ο Παπάγου ξεκίνησε να ανεβαίνει με αργά βήματα τις τοπικές κατηγορίες της Ε.Σ.Κ. Αττικής. Αγωνίστηκε για πρώτη φορά στην ιστορία του σε εθνική κατηγορία την περίοδο 1986-87, έχοντας κατακτήσει την προηγούμενη άνοιξη το Πρωτάθλημα Α' Κατηγορίας της Αττικής. Την περίοδο 1989-90 αγωνίστηκε στους Ημιτελικούς του Κυπέλλου Ελλάδος.

Στη διάρκεια της δεκαετίας του 1990 εξελίχθηκε σε μία από τις ισχυρότερες ομάδες πανελλαδικά, ενώ σπουδαίοι Έλληνες και ξένοι αθλητές αγωνίστηκαν με τα χρώματά της. Ο σύλλογος έχει αποσύρει τιμητικά τα νούμερα που χρησιμοποίησαν ο Αμερικανός Αλφόνσο Φορντ, πρώτος σκόρερ της Α1 Εθνικής την περίοδο 1996-97, και ο Έλληνας Μιχάλης Υφαντής, ο οποίος αγωνιζόταν στην ομάδα στο μεγαλύτερο μέρος της καριέρας του και αποσύρθηκε από αυτή σε ηλικία 44 ετών.

Ο Παπάγου αγωνίστηκε σε δύο περιόδους στο FIBA Korać Cup (1997-98 και 1998-99), ενώ έχει επίσης στην τροπαιοθήκη του: 
 3 Πρωταθλήματα Α2 Εθνικής (1990, 1993, 1995)
 1 Πρωτάθλημα Β' Εθνικής (1989)
 1 Πρωτάθλημα Α' Ε.Σ.Κ.Α. (1986)

Έδρα όλων των τμημάτων καλαθοσφαίρισης του Παπάγου αποτελεί το Κλειστό Γυμναστήριο Παπάγου «Σαλούν», χωρητικότητας 800 θεατών.

Τμήμα καλαθοσφαίρισης γυναικών 

Το τμήμα καλαθοσφαίρισης γυναικών του Α.Σ. Παπάγου αγωνίζεται στις κατηγορίες της Ε.Σ.Κ.Α..

Ιστορική αναδρομή 
Κατά την αγωνιστική περίοδο 2008-09 η γυναικεία ομάδα καλαθοσφαίρισης του Α.Σ. Παπάγου διαγωνίστηκε με προπονητή το Ραφαήλ Τερκσίδη στο Πρωτάθλημα της Β' Κατηγορίας Γυναικών που διοργανώνει η Ε.Σ.Κ. Αττικής. Έχοντας συγκεντρώσει 10 νίκες και 16 ήττες, ολοκλήρωσε τις αγωνιστικές της υποχρεώσεις στη 10η θέση της βαθμολογικής κατάταξης (σε σύνολο 14 ομάδων). Το αποτέλεσμα αυτό ήταν αρκετό ώστε να επιστρέψει στα γήπεδα της ίδιας Κατηγορίας το επόμενο φθινόπωρο.

Την επόμενη χρονιά, 2009-10, η απόδοση της ομάδας βελτιώθηκε σημαντικά με αποτέλεσμα να συλλέξει 19 νίκες και 3 ήττες. Κατά συνέπεια αναρριχήθηκε στη 2η θέση της τελικής κατάταξης λαμβάνοντας εισιτήριο ανόδου στην Α' Κατηγορία Γυναικών. Η προκήρυξη της χρονιάς δεν διέθετε πρόβλεψη για διεξαγωγή Play-offs.

Παίζοντας πλέον στην υψηλότερη τοπική κατηγορία και διεκδικώντας την άνοδο στα εθνικά πρωταθλήματα, κατά την αγωνιστική περίοδο 2010-11 ο Παπάγου τερμάτισε με απολογισμό 9 νίκες και 13 ήττες. Η κατάληψη της 6ης θέσης στο βαθμολογικό πίνακα άφησε την ομάδα εκτός Play-offs.

Παρά την επιτυχή έκβαση της προηγούμενης χρονιάς, την περίοδο 2011-12 οι «Στρατηγοί» στάθηκαν άτυχοι και αναποτελεσματικοί. Με μόλις 4 νίκες σε 22 αγώνες, βρέθηκαν στην 11η και προτελευταία θέση της τελικής βαθμολογίας, κάτι που είχε σαν αποτέλεσμα τον υποβιβασμό τους.

Στα πλαίσια πλέον του Πρωταθλήματος της Β' Κατηγορίας, για τη χρονιά 2012-13 ο σύλλογος του Παπάγου συγκέντρωσε από κοινού με το Μαρούσι από 10 νίκες και 12 ήττες. Όντας ο άτυχος της ισοβαθμίας, κατετάγη στην 7η θέση της τελικής βαθμολογικής κατάταξης, ανανεώνοντας την παρουσία του στο ίδιο επίπεδο και για την επόμενη περίοδο.

Κατά τη λήξη της αγωνιστικής περιόδου 2013-14, πάντα στο Πρωτάθλημα της Β' Κατηγορίας, η ομάδα είχε συλλέξει 9 νίκες και 13 ήττες, λαμβάνοντας την 8η θέση του βαθμολογικού πίνακα. Η πτώση του Κρόνου Αγίου Δημητρίου από την Α1 Εθνική είχε σαν αποτέλεσμα τον υποβιβασμό της Α.Ε.Ν. Κηφισιάς από την Α2 Εθνική στο τοπικό πρωτάθλημα οδηγώντας αλυσιδωτά στον υποβιβασμό και του Παπάγου στη Γ' Κατηγορία της Ε.Σ.Κ. Αττικής.

Διακεκριμένες αθλήτριες 
  Ζέτα Παπαντζίκου
  Όλγα Χατζηνικολάου

Τρέχουσα αγωνιστική περίοδος 
Κατά την τρέχουσα αγωνιστική περίοδο, 2014-15, ο Α.Σ. Παπάγου έλαβε μέρος στο Πρωτάθλημα του 1ου Ομίλου της Γ' Κατηγορίας Γυναικών που διοργανώνει η Ε.Σ.Κ. Αττικής. Αντιμετωπίζοντας έντεκα ομάδες στη διεκδίκηση της ανόδου, έκλεισε την κανονική περίοδο με απολογισμό 17 νίκες και 3 ήττες. Σαν αποτέλεσμα κατετάγη στη 2η θέση της τελικής βαθμολογίας του Ομίλου πίσω από τη Δάφνη Δαφνίου. Στη συνέχεια αγωνίστηκε σε αγώνα μπαράζ με την ομάδα που κατέλαβε την αντίστοιχη θέση στον έτερο Όμιλο της Γ' Κατηγορίας, τον Άρη Χολαργού, μέσω του οποίου κέρδισε την επιστροφή του στη Β' Κατηγορία επικρατώντας με σκορ 36-34.

Ο σύλλογος διέθετε επίσης το δικαίωμα συμμετοχής στο Κύπελλο Γυναικών της Ένωσης. Στον πρώτο του αγώνα επρόκειτο να αντιμετωπίσει την Άμιλλα Περιστερίου, εντούτοις πέρασε στην επόμενη φάση άνευ αγώνος μετά από απόσυρση της αντίπαλης ομάδας. Κατόπιν διασταυρώθηκε με τον Εύνικο, ομάδα υψηλότερης κατηγορίας, που επίσης αποφάσισε να μη διαγωνιστεί. Τελικά ο Παπάγου έδωσε το πρώτο του παιχνίδι στη 2η Αγωνιστική της Β' Φάσης, οπότε και αποκλείστηκε κατόπιν ήττας από τις Κουκουβάουνες με σκορ 51-36.

Έδρα του συλλόγου είναι το Κλειστ ό Γυμναστήριο Παπάγου χωρητικότητας 800 θεατών. Πρόεδρος του διοικητικού συμβουλίου είναι ο Αναστάσιος Καϊμάκης. Καθήκοντα πρώτης προπονήτριας διατηρεί η Ιωάννα Κουτρογιάννου με συνεργάτη τον Κυριάκο Πουλίδη.

Τμήμα πετοσφαίρισης γυναικών

Ιστορική αναδρομή 

Το γυναικείο τμήμα βόλεϊ έχει ξεχωριστή παρουσία στις τάξεις του Α.Σ. Παπάγου.Το 1983 δημιουργήθηκε η πρώτη ομάδα και στα μέσα της δεκαετίας του 1990 έγινε το μεγάλο μπαμ. Στη διοίκηση του τμήματος έρχεται ο Παπαγιώτης Χρήστος Καραλής που με την πολύτιμη βοήθεια της ακούραστης εργάτριας του συλλόγου, αείμνηστης Μαίρης Υφαντή, οργανώνουν τα πάντα στην εντέλεια. Η Μαίρη Υφαντή από το 1995 ως και το 2005, διετέλεσε έφορος της γυναικείας ομάδας, υπεύθυνη ακαδημιών όλων των αθλημάτων του συλλόγου και μέλος του Δ.Σ. του Α.Σ Παπάγου. από το 1995 ως και το 2005. Τα αποτελέσματα δεν αργούν να έρθουν: Την περίοδο 1994-1995 πρωταθλήτρια Α' κατηγορίας ΕΣΠΑΑΑ, ενώ από τη σεζόν αναλαμβάνει προπονητής ο Μάκης Ξαγοράρης ο οποίος ήταν καθοριστικός με την παρουσία στον πάγκο. Έτσι, το 1995-1996 η ομάδα αναδεικνύεται πρωταθλήτρια Β΄ Εθνικής κατηγορίας, το 1996-1997 πρωταθλήτρια Α2 και το 1997-1998 αγωνίζεται στην Α1 Εθνική κατηγορία όπου τερματίζει στην 11η θέση και υποβιβάζεται. Τη σεζόν 1998-1999, η γυναικεία ομάδα τερματίζει στην 5η θέση της Α2 εθνικής κατηγορίας. Παράλληλα αυτό το διάστημα σημειώνει αξιοσημείωτη πορεία σε επίπεδο νεανίδων. Την περίοδο 1997-1998  τερματίζει στην 4η θέση της ΕΣΠΑΑΑ, ενώ την αμέσως επόμενη χρονιά  τη δεύτερη θέση της ΕΣΠΑΑΑ την 3η θέση στο πανελλήνιο πρωτάθλημα νεανιδων.  Οι επιτυχίες σε επίπεδο νεανίδων συνεχίζονται και τα επόμενα χρονια με την κατάκτηση της 4ης θέσης της ΕΣΠΑΑΑ το 2000-2001 και της δεύτερης θέσης την περίοδο 2001-2002.   Οι επιτυχίες των αναπτυξιακών ομάδων συνεχίστηκαν και την πρώτη δεκαετία του 2000 χάρη σε μια αξιολογη φουρνιά κορασίδων και νεανίδων. Σε επίπεδο κορασίδων το 2005-2006 καταλαμβάνει την 4η θέση της ΕΣΠΑΑΑ και το 2006-2007 την αντίστοιχη δεύτερη της Ένωσης. Ο αναπτυξιακός αυτός κύκλος έκλεισε με την επιτυχία σε επίπεδο νεανίδων το 2008-2009 με την κατάκτηση της 2ης θέσης της ΕΣΠΑΑΑ 

Προς τα τέλη της πρώτης δεκαετίας του 2000 το τμήμα άρχισε να χάνει λίγο από την αίγλη του. Αυτό όμως δεν το εμποδίζει να ξαναβρει το δρόμο και να διαγράψει μια σταθερή πορεία, κερδίζοντας σταθερά το σεβασμό του βολεϊκού, κι όχι μόνο, κοινού. Καταλυτικό ρόλο έπαιξε η ριζική αλλαγή στον τρόπο λειτουργίας του τμήματος. Σε διοικητικό επίπεδο, συστήνεται μια τριμελής επιτροπή που αποτελείται από τον Μιχάλη Υφάντη, το θρυλικό μπασκετμπολίστα του συλλόγου και γιο της αείμνηστης Μαίρης Υφαντή, το Στέφανο Καλλέργη και τον Παναγιώτη Κανελλόπουλο. Σε προπονητικό επίπεδο, καθοριστική είναι η παρέμβαση του Μιχάλη Υφάντη ώστε να "επαναπατρίσει" το καλοκαίρι του 2010, από τα Χανιά όπου εργαζόταν προπονητικά με επιτυχία, τον Παπαγιώτη προπονητή Αντώνη Πούμπουρα (ο οποίος είχε διατελέσει και παλαιότερα προπονητής στο τμήμα βόλεϊ του ΑΣ Παπάγου). Το τμήμα  αρχίζει να αναπτύσσει μια διαφορετική φιλοσοφία η οποία δίνει έμφαση στην ανάπτυξη των υποδομών και τη στελέχωση της  γυναικείας αγωνιστικής ομάδας με αθλήτριες κυρίως του συλλόγου ή ανερχόμενες, και σε καμία περίπτωση "αμοιβόμενες".

Πρόσφατη αγωνιστική διαδρομή 

Κατά την αγωνιστική περίοδο 2010-2011, η γυναικεία ομάδα του ΑΣ Παπάγου έλαβε μέρος στο Πρωτάθλημα Β' Κατηγορίας  της Ένωσης Σωματείων Πετοσφαίρισης Αθήνας και Ανατολικής Αττικής (Ε.Σ.Π.Α.Α.Α.). Στον τελικό βαθμολογικό πίνακα κατέλαβε τη 2η θέση, κερδίζοντας το δικαίωμα ανόδου στην Α' Κατηγορία από την επόμενη χρονιά. Στην πρώτη χρονιά, στην εκ νέου επιστροφή του στην Α΄ τοπική κατηγορία ΕΣΠΑΑΑ, δηλαδή την περίοδο 2011-2012, ο ΑΣ Παπάγου τερμάτισε στην 6η θέση στο πρωτάθλημα. Την αγωνιστική περίοδο 2012-2013, ο Α.Σ. Παπάγου κατέκτησε την πρώτη θέση της διοργάνωσης Β΄ Εθνική-Εθνικό Περιφερειακό Πρωτάθλημα 1ος όμιλος (ΕΣΠΑΑΑ)[πρώην Α΄ τοπική κατηγορία ΕΣΠΑΑΑ] επιστρέφοντας έτσι ξανά στην Α2 μετά από μερικά χρόνια απουσίας. Εκείνη τη χρονιά μάλιστα έκανε και το νταμπλ, αφού κατέκτησε και το κύπελλο γυναικών της ΕΣΠΑΑΑ. Έτσι, την αγωνιστική περίποδο 2013-2014, έφτιαξε ρόστερ με στόχο την άνετη παραμονή  στην Α2 Εθνική κατηγορία. Μετά από μια δύσκολη περίοδο όπου αγωνιζόταν χωρίς τον κόσμο στους εντός έδρας αγώνες (λόγω επισφαλών κερκίδων) και με αρκετές ατυχίες από τραυματισμούς, τερμάτισε στη 10η θέση, σε σύνολο 11 ομάδων, στον Α΄ όμιλο της Α2 Εθνικής κατηγορίας γυναικών και υποβιβάστηκε στη Β΄ Εθνική. Στην επιστροφή στη Β΄ Εθνική, την περίοδο 2014-2015 ο ΑΣ Παπάγου μένει μακριά από την πρώτη τετράδα τερματίζοντας στην 6η θέση του βαθμολογικού πίνακα. Καταφέρνει όμως να διακριθεί στο πρωτάθλημα νεανίδων όπου έφτασε στο F4 του πρωταθλήματος της ΕΣΠΑΑΑ. Την περίοδο 2015-2016, σε μία από τις πλέον ενδιαφέρουσες και ανατρεπτικές διοργανώσεις του οικείου πρωταθλήματος, η ομάδα του ΑΣ Παπάγου, έχοντας μια αρκετά καλή φουρνιά αθλητριών που συγκρότησαν ένα δυνατό ρόστερ  φτάνει πολύ κοντά στο να επιστρέψει στις εθνικές κατηγορίες. Στη διάρκεια της κανονικής περιόδου τερματίζει στην 3η θέση και αντιμετωπίζει στα play-offs την ομάδα της ΑΕ Αμπελοκήπων.  Παρά το μειονέκτημα έδρας, καταφέρνει να κάνει εντυπωσιακές εμφανίσεις και να είναι τελικά αυτή η ομάδα που θα βρεθεί στον τελικό, μετά από τρεις συναρπαστικές αναμετρήσεις. Εκεί θα βρεθεί ένα βήμα πριν την άνοδο αφού αντιμετώπιζε με μειονέκτημα έδρας την πρωτοπόρο στην κανονική περίοδο, ομάδα του Α.Ο.Ν.Ν.Ν.Ε. Αμαζόνες την οποία είχε κερδίσει δύο φορές στη διάρκεια του πρωταθλήματος και χρειαζότανε μία νίκη. Μετά από μία συναρπαστική σειρά τελικών (ίσως την πιο ενδιαφέρουσα των τελευταίων χρόνων) με πολλές συγκινήσεις και με πολύ κόσμο να κατακλύζει τα γήπεδα, οι Αμαζόνες πήραν το εισιτήριο της ανόδου, με τον ΑΣ Παπάγου να τερματίζει τελικά δεύτερος αλλά σίγουρα όχι καταϊδρωμένος και με πολύτιμες εμπειρίες.  Η περίοδος 2016-2017, θα μπορούσε να θεωρηθεί μεταβατική η οποία κράτησε αθλήτριες από την προηγούμενη αγωνιστική χρονιά και έφερε κάποιες άλλες ανερχόμενες προκειμένου να δουλευτούν και να αναδειχτούν σε βάθος χρόνου. ΄Η ομάδα τελικά τερμάτισε στην 6η θέση της κανονικής περιόδου, μένοντας εκτός play-off. Η αγωνιστική περίοδος 2017-2018 συνεχίστηκε με την ίδια φιλοσοφία, με τη συνύπαρξη έμπειρων και νεαρών αθλητριών και την ενίσχυση του προπονητικού τρόπου δουλειάς. Παρά τα αγωνιστικά σκαμπανεβάσματα στην απόδοσή της, ειδικά στην αρχή των αγώνων, η ομάδα κατάφερε και να τερματίσει στην 4η θέση και να μπει σε τροχιά play-off ανόδου. Εκεί τον περίμενε ο Αστέρας Αγ. Δημητρίου με τον οποίο ήταν 1-1 στην κανονική περίοδο, ενώ ο ΑΣ Παπάγου είχε μειονέκτημα έδρας. Η σειρά είχε αρκετό ενδιαφέρον αφού αρχικά ο ΑΣ Παπάγου έσπασε την έδρα του Αστέρα Αγ. Δημητρίου  και στη συνέχεια ο Αστέρας επικράτησε στην εδρα του ΑΣ Παπάγου  Την πρόκριση την πήρε τελικά ο Αστέρας που επικράτησε εύκολα εντός έδρας του ΑΣ Παπάγου  και πέρασε στον τελικό της κατηγορίας όπου πήρε και την άνοδο. Ωστόσο η συγκεκριμένη αγωνιστική χρονιά αποτέλεσε πολύτιμη παρακαταθήκη και με πολλές υποσχέσεις για τη μελλοντική πορεία της γυναικείας ομάδας.

 2 Πρωταθλήματα Ελλάδας Beach Volley: 2013, 2014

Διακεκριμένες αθλήτριες 
  Αθηνά Χρυσομάλλη
  Λία Μήτση
  Μαριάννα Χούντα
 Αφροδίτη Χατζησωκράτη

Διακεκριμένοι προπονητές 
  Βαγγέλης Περόπουλος
  Μάκης Ξαγοράρης
  Γρηγόρης Μαλουσάρης
  Αντώνης Πούμπουρας

Τρέχουσα αγωνιστική περίοδος 

Κατά την αγωνιστική περίοδο, 2019-2020 ο Α.Σ. Παπάγου συμμετέχει στον 1ο όμιλο (ΕΣΠΑΑΑ) της Β΄ Εθνικής κατηγορίας γυναικών,

καθώς και στη διοργάνωση του Κυπέλλου ΕΣΠΑΑΑ "Ευγενία Παπαγεωργίου".

Έδρα του τμήματος είναι το κλειστό γυμναστήριο του Ε.Α.Κ. Παπάγου.

Τμήμα πετοσφαίρισης ανδρών

Ιστορική αναδρομή 
Το ανδρικό τμήμα βόλεϊ φτιάχτηκε το 1981 και σταμάτησε τις δραστηριότητες του στα μέσα της πρώτης δεκαετίας του 2000. Όλα αυτά τα χρόνια, κυρίως στη δεκαετία του 1980, πέρασαν εξαιρετικοί παίκτες από το τμήμα ενώ κορυφαία αθλητική στιγμή ήταν η παρουσία της ομάδας το 1984 στη τότε δυνατή Β’ Εθνική κατηγορία. Τα τελευταία χρόνια έγινε μια προσπάθεια ανάπτυξης ακαδημίας αγοριών με συμμετοχή σε αγωνιστικά αναπτυξιακά πρωταθλήματα (βλ. συμμετοχή στα πρωταθλήματα παίδων και παμπαίδων 2011-2012)  χωρίς όμως περαιτέρω αντίκρυσμα.

Η τομή έγινε τον Ιούλιο του 2017 με την επαναλειτουργία της ανδρικής ομάδας. Σημείο αναφοράς της καινούργιας προσπάθειας αποτέλεσαν οι εγκαταστάσεις beach volley στις οποίες δραστηριοποιείται ο σύλλογος του I-Beach  τόσο στην Κηφισιά όσο κυρίως στου Παπάγου, όπου πολλοί αθλητές από διάφορα σωματεία, κάποιοι εκ των οποίων είχαν κάνει τα πρώτα τους βολεϊκά βήματα στον ΑΣ Παπάγου θέλησαν να βρουν μια κοινή αθλητική στέγη για να αγωνιστούν και στα πρωταθλήματα της σάλας. Ο επικεφαλής προπονητής του IBeach, και πρώην διακεκριμένος αθλητής βόλεϊ σάλας και άμμου, Κώστας Ταμπουρατζής σε συνεργασία με τον επικεφαλής προπονητή του τμήματος βόλεϊ του ΑΣ Παπάγου Αντώνη Πούμπουρα ανέλαβαν να υλοποιήσουν αυτό το όνειρο για πολλούς, από αυτούς τους αθλητές. Το ΔΣ του ΑΣ Παπάγου άναψε το πράσινο φως για την επανεργοποίηση της ανδρικής ομάδας βόλεϊ και την κάθοδό της στο Τοπικό Πρωτάθλημα ΕΣΠΑΑΑ. Η ομάδα όχι μόνο κατέβηκε στο πρωτάθλημα αλλά έφτασε μέχρι το F4 του Κυπέλλου ανδρών ΕΣΠΑΑΑ, το οποίο φιλοξένησε ενώ κατάφερε να τερματίσει στη 2η θέση και να ανέλθει στη Β΄ Εθνική κατηγορία ανδρών. Για την ιστορία στον τελικό των play-offs ηττήθηκε από την πρωταθλήτρια ομάδα του ΑΣΠ Ίωνες, από την οποία είχε χάσει δύο φορές στην κανονική περίοδο, ενώ είχε και μειονέκτημα έδρας.

Την αγωνιστική περίοδο 2018-2019 η ανδρική ομάδα βόλεϊ του ΑΣ Παπάγου αγωνίστηκε στον 1ο όμιλο της Β΄ Εθνικής (ΕΣΠΑΑΑ),τερματίζοντας στην 5η θέση του ομίλου ενώ έφτασε εκ νέου στο F4 του θεσμό του Κυπέλλου ΕΣΠΑΑΑ. Την περίοδο 2019-2020 ο ΑΣ Παπάγου τερμάτισε στην 6η θέση του ομίλου και συμμετείχε στο θεσμό του Κυπέλλου ΕΣΠΑΑΑ όπου έφτασε μέχρι την 3η αγωνιστική. Την περίοδο 2020-2021 η ανδρική ομάδα του ΑΣ Παπάγου δε δήλωσε συμμετοχή στα πρωταθλήματα που είχε δικαίωμα συμμετοχής, αναστέλοντας της λειτουργία της.

Παραπομπές

Εξωτερικοί σύνδεσμοι 

 Α.Σ. Παπάγου, επίσημος ιστότοπος.
 Α.Σ. Παπάγου, επίσημο ιστολόγιο.
 Α.Σ. Παπάγου, επίσημος ιστότοπος του τμήματος ποδοσφαίρου.
 Α.Σ. Παπάγου, σελίδα των τμημάτων πετοσφαίρισης στον επίσημο ιστότοπο της Ένωσης Σωματείων Πετοσφαίρισης Αθήνας και Ανατολικής Αττικής.
 Α.Σ. Παπάγου, αποτελέσματα του συλλόγου στον επίσημο ιστότοπο της Ελληνικής Σκακιστικής Ομοσπονδίας.

Αθλητικοί σύλλογοι Αθήνας
Ποδοσφαιρικές ομάδες Ελλάδας
Ελληνικοί σύλλογοι καλαθοσφαίρισης
Ελληνικοί σύλλογοι πετοσφαίρισης
Ελληνικοί σύλλογοι αντισφαίρισης
Ελληνικοί σκακιστικοί σύλλογοι
Σωματεία Ε.Σ.Κ.Α.
Σωματεία Ε.Σ.Π.Α.Α.Α.
Ιδρύσεις αθλητικών συλλόγων το 1966
Παπαγου Γυναικων